Návrh na zrušenie úlohy C.1. uznesenia vlády Slovenskej republiky                                         č. 1054 z 13. decembra 2006
––––––––––––––––––––––––––––––––––––––––––––––––––––––––––

Znenie úlohy:	navrhnúť a predložiť na rokovanie vlády opatrenia, ktoré podporia rozvoj bezpečnosti a ochrany zdravia pri práci po konzultáciách so sociálnymi partnermi a ktoré umožnia, aby sa splnili podmienky pre ratifikáciu Dohovoru Medzinárodnej organizácie práce o podpornom rámci pre bezpečnosť a zdravie pri práci č. 187 z roku 2006 zo strany Slovenskej republiky	
Termín splnenia úlohy:	do 31. decembra 2008	
Predkladá:	ministerka práce, sociálnych vecí a rodiny 	
Spolupráca:	minister zdravotníctva 
minister hospodárstva	

Odôvodnenie návrhu na zrušenie
Podľa Dohovoru Medzinárodnej organizácie práce o podpornom rámci pre bezpečnosť a zdravie pri práci č. 187 z roku 2006 je na jeho ratifikáciu potrebné, aby členské štáty mali pre oblasť bezpečnosti a ochrany zdravia pri práci spracovanú príslušnú vnútroštátnu politiku, ktorú podporuje primeraný vnútroštátny systém (infraštruktúra) a uskutočňuje sa vnútroštátnym programom orientovaným najmä na prevenciu.
V záujme podpory uplatňovania práva na ochranu bezpečnosti a zdravia pri práci bola pripravená Koncepcia bezpečnosti a ochrany zdravia pri práci v Slovenskej republike na roky 2008 až 2012 (ďalej „koncepcia“), ktorú vláda Slovenskej republiky schválila uznesením č. 114 z 20. februára 2008.
Koncepcia určuje cieľ - do konca roka 2012 dosiahnuť zníženie počtu pracovných úrazov pripadajúcich na 100 zamestnancov o 25% oproti ich stavu v roku 2006. Na dosiahnutie tohto cieľa koncepcia formuluje priority  bezpečnosti a ochrany zdravia pri práci, ktoré podstatným spôsobom ovplyvňujú úroveň ochrany života a zdravia pri práci.  
Súčasťou koncepcie je v prílohe č. 1 Program realizácie koncepcie bezpečnosti a ochrany zdravia pri práci vymedzujúci rozsiahly komplex opatrení, ktoré sú orientované na tvorbu a šírenie pozitívnych aktivít vhodných pre zamestnávateľov pri zlepšovaní pracovných podmienok. Ide o informovanie a prístup k informáciám, o prípravu návodov na tzv. dobrú prax z hľadiska bezpečnosti a ochrany zdravia pri práci, o legislatívne opatrenia, o motivovanie a poradenstvo, o zlepšenie výkonu štátnej kontroly a poradenstva, o prípravu žiakov a študentov k bezpečnosti a ochrany zdravia pri práci a pod.
Koncepcia spolu s už uplatňovanými opatreniami vytvára predpoklady na ratifikáciu predmetného dohovoru Slovenskou republikou. Vzhľadom na existenciu koncepcie a tiež na skutočnosť, že pri každoročnom hodnotení plnenia koncepcie sa predpokladá jej aktualizácia, ak bude potrebná, navrhuje sa zrušenie predmetnej úlohy.